QIShLOQ VA SUV XO‘JALIGIDA IQTISODIY ISLOHOTLAR ChUQURLAShTIRILGANLIGI MUNOSABATI BILAN O‘ZBEKISTON RESPUBLIKASINING AYRIM QONUN HUJJATLARIGA O‘ZGARTISh VA QO‘ShIMChALAR KIRITISh TO‘G‘RISIDA

1-modda. O‘zbekiston Respublikasining 1993-yil 6-mayda qabul qilingan “Suv va suvdan foydalanish to‘g‘risida”gi 837-XII-sonli Qonuniga (O‘zbekiston Respublikasi Oliy Kengashining Axborotnomasi, 1993-yil, № 5, 221-modda; O‘zbekiston Respublikasi Oliy Majlisining Axborotnomasi, 1997-yil, № 4-5, 126-modda; 1998-yil, № 9, 181-modda; 2000-yil, № 7-8, 217-modda; 2001-yil, № 1-2, 23-modda; 2004-yil, № 1-2, 18-modda; O‘zbekiston Respublikasi Oliy Majlisi palatalarining Axborotnomasi, 2007-yil, № 12, 604-modda) quyidagi o‘zgartish va qo‘shimchalar kiritilsin:
 1) 1-modda quyidagi tahrirda bayon etilsin:
 Ushbu Qonunning maqsadi suvga doir munosabatlarni tartibga solishdan iborat.
 Ushbu Qonunning asosiy vazifalari aholi va iqtisodiyot tarmoqlari ehtiyojlari uchun suvlardan oqilona foydalanishni ta’minlash, suvlarni bulg‘anish, ifloslanish va kamayib ketishdan saqlash, suvlarning zararli ta’sirining oldini olish hamda ularni bartaraf etish, suv obyektlarining holatini yaxshilashdan, shuningdek suvga doir munosabatlar sohasida korxonalar, muassasalar, tashkilotlar, fermer, dehqon xo‘jaliklari hamda fuqarolarning huquqlari va qonuniy manfaatlarini himoya qilishdan iboratdir”;
 2) quyidagi mazmundagi 21-modda bilan to‘ldirilsin:
 Ushbu Qonunda quyidagi asosiy tushunchalar qo‘llaniladi:
 yer osti suvlari — yer sathidan pastda yer qobig‘ining tog‘ jinslari qatlamlarida joylashgan suvlar;
 er usti suvlari — yer qobig‘ining ustida joylashgan suvlar;
 melioratsiya obyektlari — kollektor-drenaj va yer usti tashlama suvlarini to‘plash hamda ularni sug‘oriladigan yerlardan tashqariga chiqarib tashlashga ko‘maklashadigan, kollektorlarni va kollektor-drenaj tarmog‘ini, vertikal drenaj quduqlarini, melioratsiya nasos stansiyalarini (agregatlarini) va kuzatuv tarmog‘ini o‘z ichiga oladigan suv xo‘jaligi obyektlari;
 suvlar — suv obyektlarida to‘plangan barcha suvlar majmui;
 suv iste’moli (suvni iste’mol qilish) — yuridik va jismoniy shaxslar tomonidan o‘z ehtiyojlarini qondirish uchun suv resurslaridan ularni suv obyektidan belgilangan tartibda olgan holda foydalanish;
 suv iste’molchilari uyushmasi — yuridik shaxs bo‘lgan suv iste’molchilari tomonidan suvga doir munosabatlar sohasidagi o‘z faoliyatlarini muvofiqlashtirish, shuningdek umumiy manfaatlarini ifodalash va himoya qilish uchun ixtiyoriy asosda tashkil etiladigan nodavlat notijorat tashkiloti;
 suv iste’molchisi — o‘z ehtiyojlarini qondirish uchun suv obyektidan suv resurslarini belgilangan tartibda oluvchi yuridik yoki jismoniy shaxs;
 suv obyekti — suvlar doimiy ravishda yoki vaqtincha to‘planadigan va suv rejimining o‘ziga xos shakllari va belgilari bo‘lgan tabiiy (jilg‘alar, soylar, daryolar va boshqalar) hamda sun’iy (ochiq va yopiq kanallar, shuningdek kollektor-drenaj tarmoqlari) suv oqimlari, tabiiy (ko‘llar, dengizlar, yer osti suvli qatlamlari) va sun’iy (suv omborlari, sel suvlari to‘planadigan joylar, hovuzlar va boshqalar) suv havzalari, shuningdek buloqlar va boshqa obyektlar;
 suv obyektlarini muhofaza qilish — suv obyektlarini saqlash va tiklashga qaratilgan tadbirlar tizimi;
 suv rejimi — suv obyektlari va tuproq-gruntda suv sathi, tezligi, sarfi va hajmining vaqt bo‘yicha o‘zgarishi;
 suv resurslari — foydalaniladigan yoki foydalanilishi lozim bo‘lgan suv obyektlari suvlari;
 suv xo‘jaligi — iqtisodiyotning suv resurslarini va suv obyektlarini o‘rganish, hisobga olish, boshqarish, ulardan foydalanish, ularni muhofaza qilish, shuningdek suvlarning zararli ta’siriga qarshi kurashishni qamrab oluvchi tarmog‘i;
 suv xo‘jaligi obyekti — suv resurslarini to‘plash, boshqarish, yetkazib berish, ulardan foydalanish, ularni iste’mol qilish, ajratib berish va muhofaza qilish maqsadida suv xo‘jaligi faoliyati amalga oshiriladigan suv obyekti;
 suvdan foydalanish — yuridik va jismoniy shaxslar tomonidan suv resurslarini suv obyektidan olmagan holda ulardan o‘z ehtiyojlari uchun foydalanish;
 suvdan foydalanuvchi — suv resurslarini suv obyektidan olmagan holda ulardan o‘z ehtiyojlari uchun foydalanuvchi yuridik yoki jismoniy shaxs;
 suvlarning zararli ta’siri — suv toshishi, suv bosishi, zax bosishi va suvlarning o‘zga ta’sirlari natijasida ayrim tabiiy-xo‘jalik obyektlari va hududlarning yuvilishi, buzilishi, loyqa cho‘kishi, botqoqlanishi, sho‘rlanishi va boshqa salbiy hodisalar;
 transchegaraviy suv obyektlari — ikki va undan ortiq davlatlar chegaralarini kesib o‘tadigan yoki shunday chegaralarda joylashgan suv obyektlari;
 transchegaraviy suvlar — ikki va undan ortiq davlatlar chegaralarini kesib o‘tadigan yoki shunday chegaralarda joylashgan har qanday yer usti yoki yer osti suvlari”;
 3) 4-moddaning matni quyidagi tahrirda bayon etilsin:
 “Yagona davlat suv fondi:
 jilg‘alar, soylar, daryolar, suv omborlari, ko‘llar, dengizlardan, kanallar, kollektor-drenaj tarmoqlari, buloqlar, hovuzlarning suvlari va boshqa yer usti suvlaridan;
 yer osti suvlari, qor zaxiralari va muzliklardan iboratdir.
 Transchegaraviy suv obyektlarining (Amudaryo, Sirdaryo, Zarafshon daryolari, Orol dengizi va boshqa transchegaraviy suv obyektlarining) suvlaridan foydalanish huquqi O‘zbekiston Respublikasining xalqaro shartnomalarida belgilanadi”;
 4) 6-moddaning ikkinchi — to‘rtinchi xatboshilari quyidagi tahrirda bayon etilsin:
 “suv resurslaridan kompleks va oqilona foydalanish, ularni boshqarish va muhofaza qilish sohasida yagona davlat siyosatini amalga oshirish;
 suv resurslaridan kompleks va oqilona foydalanish, ularni boshqarish va muhofaza qilish, shuningdek suvlarning zararli ta’sirining oldini olish hamda ularni bartaraf etish sohasida vazirliklar, davlat qo‘mitalari, idoralar, boshqa yuridik shaxslarning faoliyatini muvofiqlashtirish;
 suv fondini hosil qilish va undan foydalanish tartibini, suvdan foydalanish, suv iste’moli me’yorlarini va suv obyektidan suv olish limitlarini (bundan buyon matnda suv olish limitlari deb yuritiladi) tasdiqlash tartibini belgilash”;
 5) 7-moddaning:
 nomi va birinchi xatboshisidagi “Mahalliy hokimiyat va boshqaruv organlarining” degan so‘zlar “Mahalliy davlat hokimiyati organlarining” degan so‘zlar bilan almashtirilsin;
 to‘rtinchi xatboshisidagi “suv iste’molining belgilangan” degan so‘zlar “belgilangan suv olish” degan so‘zlar bilan almashtirilsin;
 6) 8-moddaning:
 birinchi qismidagi “mahalliy hokimiyat va boshqaruv organlari, shuningdek bu sohada maxsus vakolati bo‘lgan hamda suvdan foydalanishni bevosita yoki havza (hududiy) boshqarmalari orqali tartibga solib turuvchi davlat organlari” degan so‘zlar “mahalliy davlat hokimiyati organlari, shuningdek suvdan foydalanishni bevosita yoki havza (hududiy) boshqarmalari orqali tartibga soluvchi maxsus vakolatli davlat boshqaruvi organlari” degan so‘zlar bilan almashtirilsin;
 ikkinchi qismidagi “maxsus vakolati bo‘lgan davlat organlari” degan so‘zlar “maxsus vakolatli davlat boshqaruvi organlari” degan so‘zlar bilan almashtirilsin;
 7) 9-moddaning:
 birinchi qismidagi “mulkchilikning barcha shakllaridagi” degan so‘zlar chiqarib tashlansin;
 ikkinchi qismidagi “mahalliy hokimiyat va boshqaruv organlari” degan so‘zlar “mahalliy davlat hokimiyati organlari” degan so‘zlar bilan almashtirilsin;
 8) 10-modda, IV bobning nomi va 11-modda quyidagi tahrirda bayon etilsin: 
 Suv iste’molchilari uyushmalari, boshqa nodavlat notijorat tashkilotlari o‘z ustavlariga muvofiq hamda fuqarolar suvlardan va suv obyektlaridan oqilona foydalanish, ularni muhofaza qilish bo‘yicha tadbirlarni amalga oshirishda davlat organlariga ko‘maklashadi. Davlat organlari bu tadbirlarni o‘tkazishda suv iste’molchilari uyushmalari, boshqa nodavlat notijorat tashkilotlarining, shuningdek fuqarolarning takliflarini hisobga olishi mumkin.
 Suvlarning va suv obyektlarining holatiga ta’sir etuvchi korxonalar, inshootlarni hamda boshqa obyektlarni joylashtirish, loyihalash, qurish, rekonstruksiya qilish, ta’mirlash, tiklash va ishga tushirishda, yangi texnologik jarayonlarni joriy etishda aholining sog‘lig‘ini saqlash va ichimlik suviga bo‘lgan ehtiyojlarini hamda maishiy ehtiyojlarini birinchi navbatda qondirish talablariga rioya etgan holda suvdan oqilona foydalanish, shuningdek kollektor-drenaj suvlarini va oqindi suvlarni chiqarib yuborishning qulay rejimi ta’minlanishi lozim. Bunda suv obyektlaridan olinadigan va shu obyektlarga qaytariladigan suvni hisobga olishni, suvlarni bulg‘anish, ifloslanish va kamayib ketishdan saqlashni, suvlarning zararli ta’sirining oldini olishni, yerlarning suv bosishini imkon qadar kamaytirishni, yerlarni sho‘rlanishdan, zax bosishdan yoki qaqrab qolishdan muhofaza qilishni, shuningdek qulay tabiiy sharoitlar va landshaftlarni saqlab qolishni ta’minlovchi tadbirlar nazarda tutiladi.
 Suvlarning va suv obyektlarining holatiga ta’sir etuvchi korxonalar, inshootlarni hamda boshqa obyektlarni qurish va rekonstruksiya qilish loyihalari suv obyektlaridan dam olish va sport uchun foydalanish imkoniyatlari hisobga olingan holda tuzilishi lozim”;
 9) 12-modda “qurish” degan so‘zdan keyin “rekonstruksiya qilish” degan so‘zlar bilan to‘ldirilsin;
 10) 13 va 14-moddalar quyidagi tahrirda bayon etilsin:
 Suvlarning va suv obyektlarining holatiga ta’sir etuvchi korxonalar, inshootlar hamda boshqa obyektlar quriladigan, rekonstruksiya qilinadigan, ta’mirlanadigan va tiklanadigan joylarni belgilash mazkur suv obyektlaridan foydalanuvchi tashkilotlar, shuningdek boshqa manfaatdor tashkilotlar bilan qonun hujjatlariga muvofiq kelishib olinadi.
 Suvlarning va suv obyektlarining holatiga ta’sir etuvchi korxonalar, inshootlarni hamda boshqa obyektlarni qurish va rekonstruksiya qilish loyihalari qishloq va suv xo‘jaligi, sanitariya nazorati, tabiatni muhofaza qilish, geologiya va mineral resurslar organlari hamda boshqa organlar bilan kelishib olinishi lozim, shuningdek qonun hujjatlariga muvofiq davlat ekspertizasidan o‘tkaziladi.
 Melioratsiya obyektlarini ta’mirlash va tiklash loyihalari qonun hujjatlarida belgilangan tartibda davlat ekspertizasidan o‘tkaziladi.
 Ishlab chiqarish sharoitlariga ko‘ra aylanma suv ta’minotiga va chiqitsiz texnologiyaga o‘tkazilishi mumkin bo‘lmagan sanoat korxonalarining suv bilan to‘xtovsiz ta’minlash tizimlarini loyihalash, qurish va rekonstruksiya qilishga yo‘l qo‘yilmaydi”;
 11) 15-moddaning nomi va birinchi qismi quyidagi tahrirda bayon etilsin:
 Quyidagilarni:
 suvlarning bulg‘anishi va ifloslanishining oldini oluvchi qurilmalar bilan ta’minlanmagan, shuningdek suvlarning va suv obyektlarining holatiga salbiy ta’sir ko‘rsatuvchi yangi hamda rekonstruksiya qilingan korxonalar, sexlar, agregatlarni, kommunal va boshqa obyektlarni;
 yerlarning suv bosishi, zax bosishi, botqoqlanishi, sho‘rlanishining hamda tuproq eroziyasini oldini olishning loyihalarda nazarda tutilgan tadbirlari amalga oshirilmaguncha sug‘orish va suv bilan ta’minlash tizimlarini, suv omborlari va kanallarni;
 tasdiqlangan loyihalarga muvofiq suv qabul qiladigan va boshqa inshootlarni qurib bitkazmay turib, zax qochirish tarmoqlarini;
 tasdiqlangan loyihalarga muvofiq baliqlarni saqlab qolish qurilmalari bo‘lmagan suv olish inshootlarini;
 tasdiqlangan loyihalarga muvofiq toshqin suvlarni va baliqlarni o‘tkazib yuboradigan qurilmalari tayyor bo‘lmagan gidrotexnika inshootlarini;
 yer osti suv zaxiralari tasdiqlanmagan suv olish inshootlari guruhini;
 suvni tartibga soluvchi qurilmalar bilan ta’minlamay turib va tegishli hollarda sanitariya muhofazasi zonalarini belgilamay turib, suv chiqarish uchun burg‘ilangan quduqlarni ishga tushirish taqiqlanadi”;
 12) 16-modda, V bobning nomi va 17-modda quyidagi tahrirda bayon etilsin:
 Suv obyektlaridan o‘tadigan ko‘priklar, o‘tish yo‘llarini hamda boshqa transport kommunikatsiyalarini qurish va rekonstruksiya qilish loyihalari qishloq va suv xo‘jaligi, tabiatni muhofaza qilish, katta va alohida muhim suv xo‘jaligi obyektlarining texnik holatini hamda bexatar ishlashini nazorat qilish organlari hamda zarur hollarda, energetika, arxitektura va qurilish organlari, O‘zbekiston avtomobil va daryo transporti agentligi (kemalar qatnovini belgilash yuzasidan) bilan kelishib olinishi hamda toshqin suvlarni o‘tkazib yuborishni, suv obyektlaridan foydalanish rejimini, suvlarning bulg‘anishi, ifloslanishi va kamayib ketishiga yo‘l qo‘ymaslikni, ularning zararli ta’sirining oldini olishni ta’minlovchi tadbirlar o‘tkazilishini nazarda tutishi lozim.
 Suvlarning va suv obyektlarining holatiga ta’sir etuvchi suv obyektlaridan o‘tadigan ko‘priklar, o‘tish yo‘llarini hamda boshqa transport kommunikatsiyalarini ta’mirlash va tiklash loyihalari qishloq va suv xo‘jaligi organlari bilan, shuningdek qonun hujjatlariga muvofiq boshqa organlar bilan kelishib olinishi hamda toshqin suvlarni o‘tkazib yuborishni, suv obyektlaridan foydalanish rejimini, suvlarning bulg‘anishi va ifloslanishining oldini olishni ta’minlovchi tadbirlar o‘tkazilishini nazarda tutishi kerak. 
 Suv obyektlarida, suv obyektlarining suvni muhofaza qilish zonalari, sohil bo‘yi mintaqalarida va sanitariya muhofazasi zonalarida, yer osti suvlari hosil bo‘ladigan hududlarda suvlarning va suv obyektlarining holatiga ta’sir etuvchi qurilish, ta’mirlash, tiklash, o‘zan tubini chuqurlashtirish va portlatish ishlari, foydali qazilmalarni kavlab olish va suv o‘simliklarini olish, kabellar, quvurlar hamda boshqa kommunikatsiyalarni o‘tkazish, daraxtlarni kesish, burg‘ilash, qishloq xo‘jaligi ishlari va o‘zga ishlar qonun hujjatlariga muvofiq mahalliy davlat hokimiyati organlari, tabiatni muhofaza qilish, qishloq va suv xo‘jaligi, geologiya va mineral resurslar organlari va boshqa organlar bilan kelishilgan holda bajariladi.
 Suvlarning va suv obyektlarining holatiga ta’sir etuvchi ishlar ushbu Qonun talablariga muvofiq ravishda, ilmiy asoslangan norma va qoidalar asosida qishloq va suv xo‘jaligi, energetika, baliqchilik xo‘jaligi, o‘rmon xo‘jaligi, maishiy va kommunal xo‘jalik manfaatlari hisobga olingan holda o‘tkaziladi”;
 13) VI bobning nomi quyidagi tahrirda bayon etilsin:
 14) 18-modda quyidagi tahrirda bayon etilsin:
 Suv xo‘jaligining foydalanuvchi tashkilotlari, suv iste’molchilari uyushmalari, kommunal-maishiy soha, gidroenergetika korxonalari, boshqa korxonalar, muassasalar, tashkilotlar, O‘zbekiston Respublikasi fuqarolari, boshqa davlatlarning fuqarolari hamda fuqaroligi bo‘lmagan shaxslar suvdan foydalanuvchilar bo‘lishi mumkin”;
 15) quyidagi mazmundagi 181 va 182-moddalar bilan to‘ldirilsin:
 Korxonalar, muassasalar, tashkilotlar, fermer va dehqon xo‘jaliklari, shuningdek O‘zbekiston Respublikasi fuqarolari, boshqa davlatlarning fuqarolari va fuqaroligi bo‘lmagan shaxslar suv iste’molchilari bo‘lishi mumkin.
 Suv iste’molchilari uyushmalari asosan gidrografiya prinsipiga yoki suv resurslarini oqilona boshqarish va ulardan oqilona foydalanishni ta’minlaydigan boshqa shartlarga muvofiq tashkil etiladi.
 Fermer xo‘jaliklari, yuridik shaxs tashkil etgan holdagi dehqon xo‘jaliklari, shuningdek yuridik shaxs bo‘lgan boshqa suv iste’molchilari suv iste’molchilari uyushmalarining muassislari bo‘lishi mumkin.
 Fermer va dehqon xo‘jaliklari, fuqarolarning o‘zini o‘zi boshqarish organlari, shuningdek boshqa suv iste’molchilari suv iste’molchilari uyushmalarining a’zolari bo‘lishi mumkin.
 Suv iste’molchilari uyushmasi va uning xizmat ko‘rsatish zonasida joylashgan a’zolari, shuningdek boshqa qishloq va suv xo‘jaligi organlari hamda o‘zga yuridik va jismoniy shaxslar o‘rtasidagi suvga doir munosabatlar shartnoma asosida tartibga solinadi”;
 16) 19-moddaning matni quyidagi tahrirda bayon etilsin:
 “Suv obyektlari yoki ularning qismlari suvdan foydalanish obyektlari bo‘lishi va qonun hujjatlarida belgilangan tartibda foydalanishga berilishi mumkin”;
 17) quyidagi mazmundagi 191-modda bilan to‘ldirilsin:
 Suv obyektlari yoki ularning qismlari suv iste’moli manbalari bo‘lishi va qonun hujjatlarida belgilangan tartibda suv iste’moli uchun berilishi mumkin”;
 18) VII bobning nomi quyidagi tahrirda bayon etilsin: 
 19) 21-modda quyidagi tahrirda bayon etilsin:
 Suv obyektidan suv olish usuliga, suvlarning va suv obyektlarining holatiga ta’sir etilishiga qarab suvdan foydalanish suvdan umumiy va maxsus foydalanishga bo‘linadi. 
 Jismoniy shaxslar tomonidan suvlarning va suv obyektlarining holatiga ta’sir etuvchi maxsus inshootlar va qurilmalarni qo‘llamagan holda o‘z ehtiyojlarini hamda boshqa ehtiyojlarni qondirish maqsadida suvdan foydalanish suvdan umumiy foydalanishdir. 
 Yuridik va jismoniy shaxslar tomonidan suvlarning va suv obyektlarining holatiga ta’sir etuvchi maxsus inshootlar va qurilmalarni qo‘llagan holda amalga oshiriladigan suvdan foydalanish suvdan maxsus foydalanishdir. Suvdan maxsus foydalanishga ayrim hollarda maxsus inshootlar va qurilmalarni qo‘llamagan holda, ammo suvlarning va suv obyektlarining holatiga ta’sir etadigan suvdan foydalanish ham kiritilishi mumkin.
 Suvdan umumiy va maxsus foydalanish turlari ro‘yxati O‘zbekiston Respublikasi Qishloq va suv xo‘jaligi vazirligi, O‘zbekiston Respublikasi Sog‘liqni saqlash vazirligi, O‘zbekiston Respublikasi Tabiatni muhofaza qilish davlat qo‘mitasi, O‘zbekiston Respublikasi Geologiya va mineral resurslar davlat qo‘mitasi, O‘zbekiston Respublikasi Sanoatda, konchilikda va kommunal-maishiy sektorda ishlarning bexatar olib borilishini nazorat qilish davlat inspeksiyasi tomonidan qonun hujjatlariga muvofiq belgilanadi.
 Suv obyektlari tanho yoki birgalikda foydalanishda bo‘lishi mumkin.
 Qonun hujjatlarida belgilangan tartibda yuridik yoki jismoniy shaxslarga butunlay yoki qisman foydalanishga berilgan suv obyekti tanho foydalaniladigan suv obyektidir.
 Tanho foydalanishga berilmagan suv obyekti birgalikda foydalaniladigan suv obyektidir.
 Suv obyektlari qonun hujjatlarida belgilangan tartibda qishloq va suv xo‘jaligi, sanitariya nazorati, tabiatni muhofaza qilish, geologiya va mineral resurslar organlari bilan kelishilgan holda foydalanishga beriladi.
 Suv obyektlari suvdan foydalanuvchilarga suv iste’molchilarining qishloq xo‘jaligi, ichimlik, davolash va maishiy ehtiyojlarini, aholining kurort, rekreatsiya va o‘zga ehtiyojlarini, sanoat, energetika, transport, baliqchilik xo‘jaligi hamda boshqa davlat yoki jamoat ehtiyojlarini qondirish uchun qonun hujjatlarida nazarda tutilgan talablar va shartlarga rioya qilingan holda foydalanishga beriladi.
 Oqindi suvlarni oqizish uchun suv obyektlaridan foydalanishga qonun hujjatlarida nazarda tutilgan hollarda hamda maxsus talablar va shartlarga rioya qilingan taqdirdagina yo‘l qo‘yilishi mumkin.
 Suv obyektlari bitta yoki ayni bir vaqtda bir nechta maqsadda foydalanishga berilishi mumkin”;
 20) quyidagi mazmundagi 211-modda bilan to‘ldirilsin:
 Maqsadli foydalanilishiga ko‘ra suv iste’moli ichimlik, kommunal-maishiy, davolash, kurort, rekreatsiya, baliqchilik xo‘jaligi, sanoat, energetika, qishloq xo‘jaligi suv iste’moliga va boshqa turlarga bo‘linadi. Suv obyektidan olinadigan suvning miqdoriga qarab suv iste’moli umumiy va maxsus suv iste’moliga bo‘linadi.
 Jismoniy shaxslar tomonidan suvlarning va suv obyektlarining holatiga ta’sir etuvchi maxsus inshootlar va qurilmalarni qo‘llamagan holda o‘z shaxsiy ichimlik, maishiy, rekreatsiya, davolash ehtiyojlari, hayvonlarni sug‘orish va boshqa ehtiyojlarni qondirish maqsadidagi suv iste’moli umumiy suv iste’molidir.
 Yuridik va jismoniy shaxslar tomonidan suvlarning va suv obyektlarining holatiga ta’sir etuvchi maxsus inshootlar va qurilmalarni qo‘llagan holda amalga oshiriladigan suv iste’moli maxsus suv iste’molidir. Maxsus suv iste’moliga ayrim hollarda maxsus inshootlar va qurilmalarni qo‘llamagan holda, ammo suvlarning va suv obyektlarining holatiga ta’sir etadigan suv iste’moli ham kiritilishi mumkin.
 Suv resurslari qonun hujjatlarida nazarda tutilgan talablar va shartlarga rioya qilingan holda iste’mol uchun beriladi”;
 21) 22, 23 va 24-moddalar chiqarib tashlansin;
 22) 26-moddaning ikkinchi qismi “maxsus foydalanish” degan so‘zlardan keyin “yoki suvni maxsus iste’mol qilish” degan so‘zlar bilan to‘ldirilsin;
 23) 27-modda quyidagi tahrirda bayon etilsin:
 Suvdan maxsus foydalanish yoki suvni maxsus iste’mol qilish ruxsatnoma asosida amalga oshiriladi.
 Tabiiy suv obyektlarining suvidan maxsus foydalanish yoki ularning suvini maxsus iste’mol qilish uchun ruxsatnoma yer usti suvlari bo‘yicha — qishloq va suv xo‘jaligi organlari, yer osti suvlari bo‘yicha — geologiya va mineral resurslar organlari, mineral va termal suvlar bo‘yicha — sanoatda, konchilikda va kommunal-maishiy sektorda ishlarning bexatar olib borilishini nazorat qilish organlarining takliflari asosida tabiatni muhofaza qilish organlari tomonidan beriladi.
 Sun’iy suv obyektlarining suvidan maxsus foydalanish yoki ularning suvini maxsus iste’mol qilish uchun ruxsatnoma:
 irrigatsiya tizimlari havza boshqarmalariga, magistral kanallar (tizimlar) boshqarmalariga, suv omborlaridan foydalanish boshqarmalariga, transchegaraviy suv obyektlaridan, viloyatlararo ahamiyatga molik suv obyektlaridan, katta va alohida muhim suv xo‘jaligi obyektlaridan foydalanuvchi tashkilotlarga, nasos stansiyalari, energetika va aloqa boshqarmalariga, melioratsiya ekspeditsiyalariga, shuningdek boshqa suvdan foydalanuvchilarga va suv iste’molchilariga — respublika yoki viloyatlararo ahamiyatga molik suv obyektlaridan O‘zbekiston Respublikasi Qishloq va suv xo‘jaligi vazirligi tomonidan;
 irrigatsiya tizimlari boshqarmalariga, shuningdek boshqa suvdan foydalanuvchilarga va suv iste’molchilariga — viloyat yoki tumanlararo ahamiyatga molik suv obyektlaridan irrigatsiya tizimlari havza boshqarmalari tomonidan;
 suv iste’molchilari uyushmalariga, shuningdek boshqa suvdan foydalanuvchilarga va suv iste’molchilariga — tuman ahamiyatiga molik suv obyektlaridan irrigatsiya tizimlari boshqarmalari tomonidan;
 o‘zlari xizmat ko‘rsatadigan zonada joylashgan fermer va dehqon xo‘jaliklariga, fuqarolarning o‘zini o‘zi boshqarish organlariga hamda boshqa suv iste’molchilariga—qishloq xo‘jaligi ehtiyojlari uchun suv obyektlaridan tuman qishloq va suv xo‘jaligi bo‘limi bilan kelishilgan holda suv iste’molchilari uyushmalari tomonidan beriladi.
 Suvdan maxsus foydalanish yoki suvni maxsus iste’mol qilish uchun ruxsatnoma berish tartibi O‘zbekiston Respublikasi Vazirlar Mahkamasi tomonidan belgilanadi”;
 24) 28-moddaning ruscha matnidagi “zakonodatelnimi aktami” degan so‘zlar “aktami zakonodatelstva” degan so‘zlar bilan almashtirilsin;
 25) 29 va 30-moddalar quyidagi tahrirda bayon etilsin:
 Tanho foydalanish uchun berilgan suv obyektlarida suvdan umumiy foydalanishga va umumiy suv iste’moliga shu suv obyektlaridan foydalanuvchi tashkilotlar tomonidan qishloq va suv xo‘jaligi, tabiatni muhofaza qilish organlari bilan kelishilgan holda belgilangan shartlarga ko‘ra yo‘l qo‘yiladi, zarur hollarda esa, bunday suvdan foydalanish va suvni iste’mol qilish qonun hujjatlariga muvofiq taqiqlab qo‘yilishi mumkin.
 Suv olish limitlari barcha suvdan foydalanuvchilar va suv iste’molchilariga nisbatan belgilanadi. 
 Suv olish limitlari (ushbu moddaning uchinchi va to‘rtinchi qismlarida nazarda tutilgan hollar bundan mustasno) qishloq va suv xo‘jaligi organlari tomonidan suv manbalari, havza irrigatsiya tizimlari, magistral kanallar (tizimlar), irrigatsiya tizimlari, iqtisodiyot tarmoqlari, hududlar, suvdan foydalanuvchilar va suv iste’molchilari bo‘yicha belgilanadi, yer osti suvlari borasida esa geologiya va mineral resurslar hamda sanoatda, konchilikda va kommunal-maishiy sektorda ishlarning bexatar olib borilishini nazorat qilish organlari bilan kelishilgan holda belgilanadi.
 Fermer va dehqon xo‘jaliklari hamda boshqa suv iste’molchilari uchun suv olish limitlari ularga xizmat ko‘rsatuvchi suv iste’molchilari uyushmalari tomonidan belgilanadi.
 Kommunal va maishiy xo‘jaliklarning suv olish limitlari tegishli foydalanuvchi tashkilotlar tomonidan belgilanadi. 
 Suv olish limitlari suvdan foydalanuvchilar va suv iste’molchilari uchun manbalarning taxmin qilingan va haqiqiy suvliligi hisobga olingan holda qishloq xo‘jaligi ehtiyojlari uchun bir yilda ikki marta hamda boshqa ehtiyojlar uchun bir yilda bir marta belgilanadi va ular uchun majburiydir.
 Suvdan foydalanuvchilarning suvni yetkazib berish bo‘yicha xizmatlari, shuningdek ko‘rsatilgan boshqa suv xo‘jaligi xizmatlari uchun shartnoma asosida haq to‘lanadi”;
 26) IX bobning nomi quyidagi tahrirda bayon etilsin:
 27) 32-modda: 
 uchinchi — oltinchi xatboshilari quyidagi mazmundagi uchinchi — sakkizinchi xatboshilar bilan almashtirilsin:
 “suvdan foydalanishni amalga oshirish uchun qonun hujjatlarida belgilangan tartibda inshootlar, qurilmalar hamda boshqa obyektlarni qurish va rekonstruksiya qilish;
 berilayotgan suvning miqdori va sifatini tekshirish;
 qonun hujjatlarida nazarda tutilgan hollarni istisno etganda, suvdan foydalanish to‘g‘risidagi shartnoma bo‘yicha olinmay qolgan suv uchun kompensatsiya talab qilish;
 suv resurslarini boshqarishga oid qarorlar qabul qilinishida ishtirok etish;
 manbaning taxmin qilingan va haqiqiy suvliligidan kelib chiqqan holda suv olish limitlarini o‘zgartirish bo‘yicha takliflar kiritish;
 o‘z huquqlari va qonuniy manfaatlarining buzilishi, shu jumladan belgilangan suv olish limitlari va suv berish rejimiga muvofiq suv olish huquqining buzilishi tufayli yetkazilgan zararning o‘rni qonun hujjatlarida belgilangan tartibda qoplanishini talab qilish huquqiga egadir”;
 quyidagi mazmundagi ikkinchi qism bilan to‘ldirilsin:
 “Suvdan foydalanuvchilar qonun hujjatlariga muvofiq boshqa huquqlarga ham ega bo‘lishi mumkin”;
 28) quyidagi mazmundagi 321-modda bilan to‘ldirilsin:
 Suv iste’molchilari:
 berilayotgan suvning miqdori va sifatini tekshirish;
 qonun hujjatlarida nazarda tutilgan hollarni istisno etganda, suv iste’moli to‘g‘risidagi shartnoma bo‘yicha olinmay qolgan suv uchun kompensatsiya talab qilish;
 suv resurslarini boshqarishga oid qarorlar qabul qilinishida ishtirok etish;
 o‘z ehtiyojlaridan kelib chiqqan holda suv olish limitlarini o‘zgartirish bo‘yicha takliflar kiritish;
 suvga doir munosabatlar sohasidagi o‘z faoliyatlarini muvofiqlashtirish, shuningdek umumiy manfaatlarini ifodalash va himoya qilish uchun uyushmalarga (ittifoqlarga) va boshqa birlashmalarga birlashish;
 o‘z huquqlari va qonuniy manfaatlarining buzilishi, shu jumladan belgilangan suv olish limitlari va suv berish rejimiga muvofiq suv olish huquqining buzilishi tufayli yetkazilgan zararning o‘rni qonun hujjatlarida belgilangan tartibda qoplanishini talab qilish huquqiga egadir.
 Suv iste’molchilari qonun hujjatlariga muvofiq boshqa huquqlarga ham ega bo‘lishi mumkin”;
 29) 33, 34 va 35-moddalar quyidagi tahrirda bayon etilsin:
 Suvdan foydalanuvchilar va suv iste’molchilarining huquqlari qonun bilan muhofaza qilinadi.
 Suvdan foydalanuvchilar va suv iste’molchilarining buzilgan huquqlari qonun hujjatlarida nazarda tutilgan tartibda tiklanishi lozim.
 Qonun hujjatlarida nazarda tutilgan hollarda aholi sog‘lig‘ini saqlash maqsadini, davlatning boshqa manfaatlarini, shuningdek o‘zga suvdan foydalanuvchilar va suv iste’molchilarining manfaatlarini ko‘zlab, suvdan foydalanuvchilar va suv iste’molchilarining huquqlari cheklanishi mumkin. Bunda aholining ichimlik va maishiy ehtiyojlari uchun suv obyektlaridan foydalanish sharoitlari yomonlashmasligi lozim. 
 Suvdan foydalanuvchilar:
 suv obyektlaridan oqilona foydalanishi, suvni tejab sarflash, suvlarning sifatini tiklash va yaxshilash to‘g‘risida g‘amxo‘rlik qilishi; 
 belgilangan suv olish limitlariga va suvdan foydalanish qoidalariga rioya etishi;
 suvdan maxsus foydalanishda qonun hujjatlarida belgilangan tartibda ruxsatnomani rasmiylashtirishi;
 ifloslantiruvchi moddalar mavjud bo‘lgan oqindi suvlarni suv obyektlariga oqizishni tamomila tugatish chora-tadbirlarini ko‘rishi;
 boshqa suvdan foydalanuvchilar va suv iste’molchilarining huquqlari hamda qonuniy manfaatlari buzilishiga, shuningdek suv obyektlariga, xo‘jalik obyektlari va tabiiy resurslarga (yerlar, o‘rmonlar, hayvonot dunyosi, foydali qazilmalar va boshqalarga) zarar yetkazilishiga yo‘l qo‘ymasligi;
 suv obyektlarini, suvni muhofaza qilish inshootlarini va boshqa inshootlarni, texnik qurilmalarni texnik jihatdan soz holatda saqlashi, ularni ishlatish sifatini yaxshilashi hamda ulardan foydalanishning belgilangan qoidalariga rioya etishi; 
 suvni olish va berishda suv miqdori hisobini yuritishi, shuningdek qonun hujjatlarida belgilangan tartibda hisobotni taqdim etishi;
 suv resurslaridan foydalanganlik, shuningdek suvni yetkazib berish bo‘yicha xizmatlar va ko‘rsatilgan boshqa suv xo‘jaligi xizmatlari uchun to‘lovlarni o‘z vaqtida shartnomaviy asosda to‘lashi;
 suvni tejash chora-tadbirlarini ko‘rishi;
 suv resurslaridan oqilona foydalanishda suv iste’molchilariga ko‘maklashishi;
 suvlarning bulg‘anishi, ifloslanishi va kamayib ketishining oldini olish hamda ularni bartaraf etish, suv obyektlariga suvlarning zararli ta’sirini bartaraf etish chora-tadbirlarini ko‘rishi, shuningdek yer usti va yer osti suvlari to‘planadigan maydonlarning ifloslanishiga yo‘l qo‘ymasligi;
 suv obyektlarining suvni muhofaza qilish zonalari, sohil bo‘yi mintaqalari va sanitariya muhofazasi zonalarini saqlashning belgilangan rejimiga rioya qilishi;
 suvlardan foydalanish va ularni muhofaza qilish ustidan davlat nazoratini amalga oshiruvchi organlarning vakillarini o‘z suv xo‘jaligi obyektlariga belgilangan tartibda kiritishi hamda ularga zarur axborotni taqdim etishi;
 suvlarning va suv obyektlarining holatiga ta’sir etadigan avariyalar va boshqa tabiiy hamda texnogen xususiyatli favqulodda vaziyatlar yuzaga kelganligi to‘g‘risida mahalliy davlat hokimiyati organlarini o‘z vaqtida xabardor qilishi va ularning oqibatlarini bartaraf etish bo‘yicha ishlarni amalga oshirishda, shuningdek suv obyektlarida ta’mirlash-tiklash ishlarida qonun hujjatlarida belgilangan tartibda ishtirok etishi;
 baliqlarni, boshqa suv florasi va faunasini muhofaza qilish tadbirlarini amalga oshirishi shart.
 Suvdan foydalanuvchilar zimmasida qonun hujjatlariga muvofiq boshqa majburiyatlar ham bo‘lishi mumkin”; 
 30) quyidagi mazmundagi 351-modda bilan to‘ldirilsin:
 Suv iste’molchilari:
 suv resurslaridan oqilona foydalanishi, suvning maqsadsiz iste’mol qilinishiga yo‘l qo‘ymasligi, suvni tejab sarflash, suvlarning sifatini tiklash va yaxshilash to‘g‘risida g‘amxo‘rlik qilishi;
 belgilangan suv olish limitlari va suv iste’moli qoidalariga rioya etishi;
 suvni maxsus iste’mol qilishda qonun hujjatlarida belgilangan tartibda ruxsatnomani rasmiylashtirishi;
 ifloslantiruvchi moddalar mavjud bo‘lgan oqindi suvlarni suv obyektlariga oqizishni tamomila tugatish chora-tadbirlarini ko‘rishi;
 boshqa suv iste’molchilari va suvdan foydalanuvchilarning huquqlari hamda qonuniy manfaatlari buzilishiga, shuningdek suv obyektlariga, xo‘jalik obyektlari va tabiiy resurslarga (yerlar, o‘rmonlar, hayvonot dunyosi, foydali qazilmalar va boshqalarga) zarar yetkazilishiga yo‘l qo‘ymasligi;
 suv olish joylarini suvni boshqarish va hisobga olish vositalari bilan jihozlashi, ichki suv obyektlari va inshootlarini texnik jihatdan soz holatda saqlashi, ulardan foydalanishning belgilangan qoidalariga rioya etishi;
 olinayotgan suv miqdori hisobini yuritishi va suvni maxsus iste’mol qilish uchun ruxsatnoma bergan organlarga zarur axborotni taqdim etishi;
 suv resurslaridan foydalanganlik, shuningdek suvni yetkazib berish bo‘yicha xizmatlar va ko‘rsatilgan boshqa suv xo‘jaligi xizmatlari uchun to‘lovlarni o‘z vaqtida shartnomaviy asosda to‘lashi;
 suvni tejash chora-tadbirlarini ko‘rishi;
 suvlarni muhofaza qilish bo‘yicha belgilangan tartibda kelishilgan texnologiya, o‘rmon-melioratsiya, agrotexnika, gidrotexnika, sanitariya tadbirlari va boshqa tadbirlarni amalga oshirishi;
 suvlarning bulg‘anishi, ifloslanishi va kamayib ketishining oldini olish hamda ularni bartaraf etish chora-tadbirlarini amalga oshirishda o‘zlariga xizmat ko‘rsatuvchi suvdan foydalanuvchilarning, mahalliy davlat hokimiyati organlarining talabiga ko‘ra ishtirok etishi, shuningdek yer usti va yer osti suvlari to‘planadigan maydonlarning ifloslanishiga yo‘l qo‘ymasligi;
 suv obyektlarining suvni muhofaza qilish zonalari, sohil bo‘yi mintaqalari va sanitariya muhofazasi zonalarini muhofaza qilish va ulardan foydalanish tartibi hamda shartlariga rioya etishi;
 suvlardan foydalanish va ularni muhofaza qilish ustidan davlat nazoratini amalga oshiruvchi organlarning vakillarini o‘z suv xo‘jaligi obyektlariga belgilangan tartibda kiritishi hamda ularga zarur axborotni taqdim etishi; 
 suvlarning va suv obyektlarining holatiga ta’sir etadigan avariyalar va boshqa tabiiy hamda texnogen xususiyatli favqulodda vaziyatlar yuzaga kelganligi to‘g‘risida o‘zlariga xizmat ko‘rsatuvchi suvdan foydalanuvchilarni, mahalliy davlat hokimiyati organlarini o‘z vaqtida xabardor qilishi, shuningdek ularning oqibatlarini bartaraf etish bo‘yicha ishlarni amalga oshirishda ishtirok etishi;
 baliqlarni, boshqa suv florasi va faunasini muhofaza qilish tadbirlarini amalga oshirishi shart.
 Suv iste’molchilarining zimmasida qonun hujjatlariga muvofiq boshqa majburiyatlar ham bo‘lishi mumkin”;
 31) X bobning nomi quyidagi tahrirda bayon etilsin:
 32) 36 va 37-moddalar quyidagi tahrirda bayon etilsin:
 Suvdan foydalanish yoki suvni iste’mol qilish huquqi: 
 suvdan foydalanishga, suv iste’moliga ehtiyoj qolmaganda yoki ulardan voz kechilganda;
 suvdan foydalanish yoki suv iste’moli muddati tugaganda;
 korxona, muassasa, tashkilot, fermer xo‘jaligi tugatilganda, dehqon xo‘jaligi tugatilganda (faoliyati tugatilganda); 
 suv xo‘jaligi inshootlari boshqa suvdan foydalanuvchilarga berilganda;
 tanho foydalanilayotgan suv obyektlarini qaytarib olishga zarurat tug‘ilganda bekor qilinadi.
 Suvdan foydalanish yoki suvni iste’mol qilish va suvlarni muhofaza qilish qoidalari buzilgan yoxud suvdan maqsadsiz foydalanilganda yoki suv maqsadsiz iste’mol qilinganda hamda limitdan ortiqcha suv olinganda, suv resurslaridan foydalanganlik, suvni yetkazib berish bo‘yicha xizmatlar va ko‘rsatilgan boshqa suv xo‘jaligi xizmatlari uchun to‘lovlar to‘lanmagan taqdirda ham suvdan foydalanish yoki suvni iste’mol qilish huquqi bekor qilinishi mumkin (ichimlik va maishiy ehtiyojlar uchun suvlardan foydalanish huquqi bundan mustasno).
 Qonun hujjatlarida suvdan foydalanish yoki suvni iste’mol qilish huquqini bekor qilishning boshqa asoslari ham nazarda tutilishi mumkin.
 Suvdan foydalanish yoki suvni iste’mol qilish huquqi:
 suvdan maxsus foydalanish yoki suvni maxsus iste’mol qilish uchun berilgan ruxsatnomani bekor qilish;
 tanho foydalanish uchun berilgan suv obyektlarini qaytarib olish yo‘li bilan bekor qilinadi.
 Suvdan maxsus foydalanish yoki suvni maxsus iste’mol qilish uchun unga ruxsatnoma bergan organning qarori bilan qonun hujjatlarida belgilangan tartibda bekor qilinadi”;
 33) 39-modda quyidagi tahrirda bayon etilsin:
 Korxonalar, muassasalar, tashkilotlar, fermer, dehqon xo‘jaliklari hamda fuqarolarga suv xo‘jaligi tadbirlarini (suv obyektlarini qurish, rekonstruksiya qilish va ta’mirlash-tiklash ishlarini va boshqalarni) o‘tkazish, suvlardan nooqilona foydalanish, ularni bulg‘atish, ifloslantirish, kamaytirish, shuningdek suvdan foydalanish va suv iste’moli shartlarini qonunga xilof ravishda bekor qilish yoki o‘zgartirish natijasida yetkazilgan zararning o‘rni qonun hujjatlarida belgilangan hollarda va tartibda qoplanadi. 
 Suv obyektlarining sohil bo‘yi mintaqalarida va sanitariya muhofazasi zonalarida qonunga xilof ravishda qurilgan obyektlar hamda qonunga xilof ravishda o‘zlashtirilgan yer uchastkalarida suv xo‘jaligi tadbirlarini o‘tkazish chog‘ida yetkazilgan zararning o‘rni qoplanmaydi”;
 34) 40-moddaning matnidagi “sanitariya” degan so‘z “sanitariya-gigiyena” degan so‘zlar bilan almashtirilsin;
 35) 41-moddaning ikkinchi qismi quyidagi tahrirda bayon etilsin:
 “Ushbu moddaning birinchi qismida ko‘rsatilgan korxonalar, muassasalar va tashkilotlar olayotgan suvlarini hisobga olib borishni tashkil etadi, suv bilan ta’minlash manbalaridagi suvning sifati holatini muntazam kuzatib boradi va manbalarda suv sifati o‘zgarganligi hamda ishlatilgan suv miqdori haqida tabiatni muhofaza qilish, geologiya va mineral resurslar, sanoatda, konchilikda va kommunal-maishiy sektorda ishlarning bexatar olib borilishini nazorat qilish, sanitariya nazorati organlariga hamda mahalliy davlat hokimiyati organlariga ma’lumotlar berib turadi”;
 36) 42-moddaning matni quyidagi tahrirda bayon etilsin:
 “Aholining ichimlik, maishiy va boshqa ehtiyojlarini markazlashtirilmagan tartibda suv bilan ta’minlash uchun suv obyektlaridan foydalanganda korxonalar, muassasalar, tashkilotlar, fermer, dehqon xo‘jaliklari va fuqarolar suvdan umumiy yoki maxsus foydalanish yoxud suvni umumiy yoki maxsus iste’mol qilish tartibida bevosita yer usti yoki yer osti suv obyektlaridan suv olishga haqlidir. Zarur hollarda, bunday suv olish kanallar, kollektorlar, suv omborlarini loyihalash, qurish va rekonstruksiya qilish chog‘ida nazarda tutilishi va me’yorlab qo‘yilishi lozim. Shu maqsadlar uchun mo‘ljallangan suv olish inshootlaridan foydalanish mahalliy davlat hokimiyati organlarining qarorlariga muvofiq hamda suv obyektlaridan foydalanuvchi tashkilotlar, shuningdek tabiatni muhofaza qilish, sanitariya nazorati organlari, fuqarolarning o‘zini o‘zi boshqarish organlari bilan kelishilgan holda amalga oshiriladi. Suvdan foydalanuvchilar va suv iste’molchilari mazkur suv olish inshootlarining tegishli sanitariya-texnika holatida bo‘lishini ta’minlashi shart”;
 37) 44-moddaning ikkinchi qismidagi “konchilikni nazorat qilish davlat idoralari” degan so‘zlar “sanoatda, konchilikda va kommunal-maishiy sektorda ishlarning bexatar olib borilishini nazorat qilish organlari” degan so‘zlar bilan almashtirilsin;
 38) 47, 48, 49 va 50-moddalar quyidagi tahrirda bayon etilsin:
 Qishloq xo‘jaligi ehtiyojlari uchun suvdan foydalanish va suv iste’moli qishloq xo‘jaligi korxonalari, muassasalari, tashkilotlari, fermer va dehqon xo‘jaliklarining, shuningdek fuqarolarning sug‘oriladigan yerlarida qulay suv rejimini vujudga keltirish maqsadida amalga oshiriladi. 
 Suv obyektlaridan qishloq xo‘jaligi ehtiyojlari uchun foydalanish limit bo‘yicha suvdan foydalanish yoki suvni iste’mol qilishning belgilangan tartibiga rioya etgan holda suvdan umumiy va maxsus foydalanish yoki suvni umumiy va maxsus iste’mol qilish tartibida amalga oshiriladi. Fermer va dehqon xo‘jaliklarining suv olish limitlari ularning roziligisiz o‘zgartirilishi mumkin emas, manbalarning suvi kamaygan hollar bundan mustasno. 
 Qishloq xo‘jaligi ehtiyojlari uchun suvdan maxsus foydalanish yoki suvni maxsus iste’mol qilish uchun ruxsatnoma ushbu Qonunning 27-moddasiga muvofiq beriladi. 
 Suvdan foydalanish va suv iste’moli har yilgi suv bilan haqiqiy ta’minlanganlik hisobga olingan holda suvdan foydalanish va suv iste’moli rejalari asosida amalga oshiriladi.
 Kollektor-drenaj tarmog‘ida suvdan foydalanishni va suv iste’molini rejalashtirish melioratsiya qilinayotgan yerlarning holatini, kollektor-drenaj suvi sifatini hisobga olgan holda amalga oshiriladi.
 Suv iste’moli rejalari suv iste’molchilari uyushmalari tomonidan tuziladi va tasdiqlanadi. Suv iste’molchilari uyushmalari suv iste’moli rejalarini umumlashtiradi va uyushmalarning suvdan foydalanish rejalarini tuzadi. 
 Suv iste’molchilari uyushmalarining suvdan foydalanish rejalari irrigatsiya tizimlari boshqarmalari va irrigatsiya tizimlari havza boshqarmalari tomonidan umumlashtiriladi.
 Quyidagilar:
 irrigatsiya tizimi boshqarmasi tuman qishloq va suv xo‘jaligi bo‘limi bilan kelishilgan holda — suv iste’molchilari uyushmalari bo‘yicha;
 irrigatsiya tizimlari havza boshqarmasi O‘zbekiston Respublikasi Qishloq va suv xo‘jaligi vazirligining tegishli hududiy organlari bilan kelishilgan holda — irrigatsiya tizimi bo‘yicha;
 O‘zbekiston Respublikasi Qishloq va suv xo‘jaligi vazirligining Suv xo‘jaligi bosh boshqarmasi — havza irrigatsiya tizimi bo‘yicha, katta va alohida muhim suv xo‘jaligi obyektlari bo‘yicha tuzilgan va umumlashtirilgan suvdan foydalanish rejalarini tasdiqlaydi.
 Sug‘oriladigan yerlarda kanallar, murakkab muhandislik inshootlari, melioratsiya tarmog‘i barpo etilganligi shunday yerlarning o‘ziga xos xususiyatidir.
 Suv fondi yerlaridan, suv obyektlaridan, sug‘oriladigan yerlar doirasidagi suv xo‘jaligining foydalanuvchi tashkilotlari suv xo‘jaligi obyektlari va inshootlaridan yagona suv xo‘jaligi tizimi sifatida foydalaniladi, ular davlat mulki bo‘lib, xususiylashtirilishi mumkin emas.
 Suv obyektlarining sohil bo‘yi mintaqalari, yer osti suvi chiqargichi sanitariya muhofazasi zonalarining xo‘jalik-ichimlik suvi maqsadidagi I va II poyaslari tabiatni muhofaza qilish ehtiyojlari uchun yer egalari va yerdan foydalanuvchilardan olib qo‘yilishi mumkin. 
 Sug‘oriladigan dehqonchilik ehtiyojlari uchun suv obyektlaridan foydalanish limit bo‘yicha suvdan foydalanishning yoki suvni iste’mol qilishning belgilangan tartibiga rioya etilgan holda amalga oshiriladi.
 Suvni faqat ro‘yxatdan o‘tkazilgan, suvni boshqarish va hisobga olish vositalari bilan jihozlangan suv ajratish joylaridan (kanallarning suv olish inshooti, quduq, nasos stansiyasi (agregati) va boshqa suv olish inshootlari) shartnomaviy asosda olishga ruxsat beriladi.
 Qishloq xo‘jaligi ehtiyojlari uchun suv obyektlaridan foydalanuvchi suvdan foydalanuvchilar ushbu Qonunning 35-moddasida nazarda tutilgan majburiyatlardan tashqari:
 suv resurslarini samarali boshqarishi, limitdan ortiqcha suv olinishiga va suvdan maqsadsiz foydalanilishiga yo‘l qo‘ymasligi;
 belgilangan tartibda yangi suv obyektlari qurilishini va ishlab turganlari rekonstruksiya qilinishini, shuningdek sug‘oriladigan yerlarning kompleks rekonstruksiya qilinishini tashkil etishi;
 suvni tejaydigan texnologiyalarni va ilg‘or sug‘orish texnikasini joriy etish orqali sug‘orish vositalari va usullarini takomillashtirishda suv iste’molchilariga ko‘maklashishi;
 qishloq xo‘jaligi ehtiyojlari uchun foydalaniladigan suvlarning monitoringi asosida salbiy jarayonlarning sabablari va oqibatlarini bartaraf etishi shart”;
 39) quyidagi mazmundagi 501-modda bilan to‘ldirilsin:
 Qishloq xo‘jaligi ehtiyojlari uchun suv resurslaridan foydalanuvchi suv iste’molchilari ushbu Qonunning 351-moddasida nazarda tutilgan majburiyatlardan tashqari:
 qishloq xo‘jaligi ekinlari va dov-daraxtlarini sug‘orish, shuningdek yaylovlarga suv chiqarishning qulay rejimini saqlashi;
 suvni tejaydigan texnologiyalarni va ilg‘or sug‘orish texnikasini joriy etish orqali sug‘orish vositalari va usullarini takomillashtirishi;
 suvni tejash imkonini beradigan agrotexnika tadbirlarini amalga oshirishi;
 tuproq unumdorligini saqlash imkonini beradigan melioratsiya tadbirlarini amalga oshirishi;
 sug‘orish uchun berilgan suvlarning kollektor-drenaj tarmog‘iga va boshqa suv obyektlariga oqizib yuborilishiga yo‘l qo‘ymasligi;
 suv xo‘jaligi obyektlarini qurish, rekonstruksiya qilish, ta’mirlash va tiklashda qonun hujjatlarida belgilangan tartibda ishtirok etishi shart”;
 40) 51-moddaning ikkinchi qismidagi “korxonalar hamda tashkilotlar” degan so‘zlar “korxonalar, muassasalar, tashkilotlar hamda fuqarolar” degan so‘zlar bilan almashtirilsin;
 41) 53 va 54-moddalar quyidagi tahrirda bayon etilsin:
 Jamoa bog‘lari, tokzorlari, ekinzorlarini va tomorqa yer uchastkalarini suv bilan ta’minlash suv iste’moli to‘g‘risidagi shartnoma asosida suv iste’molchilari uyushmalari tomonidan belgilangan tartibda amalga oshiriladi.
 Fuqarolarning ekinzorlarini va tomorqa yer uchastkalarini sug‘orish uchun suv resurslarini ajratish suv iste’molchilari uyushmalari tomonidan belgilanadigan fuqarolar o‘zini o‘zi boshqarish organlarining suv olish limitlarida nazarda tutiladi. Fuqarolarning o‘zini o‘zi boshqarish organlari fuqarolarning ekinzorlarni va tomorqa yer uchastkalarini sug‘orish uchun suvga bo‘lgan ehtiyojlarini umumlashtiradi, suv iste’moli to‘g‘risida shartnomalar tuzadi va ular o‘rtasida suvni iste’mol qilish tartibini belgilaydi, shuningdek sug‘orish tarmoqlarida ta’mirlash-tiklash ishlarini tashkil etadi.
 Suv iste’molchilarining suv iste’molchilari uyushmalari hamda suv xo‘jaligining foydalanuvchi tashkilotlari bilan belgilangan tartibda kelishilmagan holda suv sarfini ko‘paytirish yoki kamaytirish maqsadida suv obyektlaridagi gidrotexnika inshootlarini o‘zboshimchalik bilan o‘zgartirishi, shuningdek ularga muvaqqat to‘siqlar, nasos stansiyalari (agregatlar) va suvni ko‘taradigan hamda suv oladigan boshqa inshootlarni qurishi taqiqlanadi. 
 Ro‘yxatdan o‘tkazilmagan suv ajratish joylaridan o‘zboshimchalik bilan suv olish taqiqlanadi”;
 42) 55-moddadagi “Kanallar va boshqa” degan so‘zlar “Suv obyektlari va” degan so‘zlar bilan almashtirilsin;
 43) 56-moddaning nomi va birinchi qismi quyidagi tahrirda bayon etilsin: 
 Suv obyektlaridan sanoat maqsadlarida va issiqlik energetikasi ehtiyojlari uchun foydalanuvchi suv iste’molchilari, ushbu Qonunning 351-moddasida nazarda tutilgan majburiyatlardan tashqari, ishlab chiqarish texnologiyasini takomillashtirish, suv ta’minotining aylanma hamda takroriy tizimlarini joriy etish orqali suv sarfini kamaytirish va oqindi suvlarning oqizib yuborilishini tugatish chora-tadbirlarini ko‘rishi shart”; 
 44) 57-moddaning matnidagi “korxona vodoprovod suvini belgilab qo‘yilgan miqdordan oshiq sarf qilib yuborgan” hamda “mahalliy hokimiyat va boshqaruv organlari” degan so‘zlar tegishincha “korxona vodoprovod suvini limitdan ortiqcha olgan” hamda “mahalliy davlat hokimiyati organlari” degan so‘zlar bilan almashtirilsin;
 45) 59-moddaning:
 birinchi qismi quyidagi tahrirda bayon etilsin:
 “Suv obyektlaridan gidroenergetika ehtiyojlari uchun foydalanish iqtisodiyotning boshqa tarmoqlari manfaatlari hisobga olinib, qishloq va suv xo‘jaligi organlari bilan kelishilgan holda, shuningdek, agar O‘zbekiston Respublikasi Vazirlar Mahkamasining qarorida, tegishli hollarda esa, qishloq va suv xo‘jaligi hamda tabiatni muhofaza qilish organlarining qarorida boshqacha tartib nazarda tutilmagan bo‘lsa, suvlardan kompleks va oqilona foydalanish talablariga rioya qilingan holda amalga oshiriladi”;
 uchinchi qismi quyidagi tahrirda bayon etilsin:
 “Gidroenergetika korxonalari ushbu Qonunning 35-moddasida nazarda tutilgan majburiyatlardan tashqari:
 suv obyektlarining foydalanish qoidalarida belgilangan ish rejimiga, shu jumladan suv omborlarini to‘ldirish va ishga tushirish, ulardan suv chiqarish hamda suvning yuqori va quyi sathi o‘zgarishining rejimiga rioya etishi;
 sanitariya va tabiat muhofazasi maqsadlarida suv omborlaridan suv chiqarib turilishini ta’minlashi shart”;
 46) 62-modda quyidagi tahrirda bayon etilsin:
 Foydalanish uchun baliqchilik xo‘jaligi suv havzalari yoki ov qilish uchastkalari berib qo‘yilgan korxonalar, muassasalar va tashkilotlar ushbu Qonunning 35 va 351-moddalarida nazarda tutilgan majburiyatlardan tashqari:
 baliq zaxiralarining urchib ko‘payish sharoitlarini ta’minlashi;
 irrigatsiya-melioratsiya tarmoqlarini, sun’iy hovuzlar va boshqa baliqchilik xo‘jaligi inshootlarini qurish, rekonstruksiya qilish, ta’mirlash va tiklashni amalga oshirishi, shuningdek ularni texnik jihatdan soz holatda saqlashi;
 zarur melioratsiya ishlari olib borishi hamda mazkur korxonalar, muassasalar va tashkilotlar joylashgan yerlardagi qirg‘oq uchastkalarini lozim darajada sanitariya holatida saqlashi shart”;
 47) 64-moddaning birinchi qismidagi “hokimiyat va boshqaruvning mahalliy organlari” degan so‘zlar “mahalliy davlat hokimiyati organlari” degan so‘zlar bilan almashtirilsin;
 48) XVII bobning nomi quyidagi tahrirda bayon etilsin:
 49) 70-modda quyidagi mazmundagi ikkinchi qism bilan to‘ldirilsin:
 “Kema qatnovi uchun suv obyektlaridan foydalanish qishloq va suv xo‘jaligi, tabiatni muhofaza qilish organlari hamda O‘zbekiston avtomobil va daryo transporti agentligi bilan kelishilgan holda amalga oshiriladi”;
 50) 73-moddaning birinchi qismidagi “konchilik nazorati davlat” degan so‘zlar “sanoatda, konchilikda va kommunal-maishiy sektorda ishlarning bexatar olib borilishini nazorat qilish” degan so‘zlar bilan almashtirilsin;
 51) 74-moddaning birinchi qismi “suvdan foydalanuvchi” degan so‘zlardan keyin “hamda suv iste’molchisi” degan so‘zlar bilan to‘ldirilsin;
 52) 78-moddaning:
 birinchi qismi quyidagi tahrirda bayon etilsin:
 “Suv omborlarida to‘g‘onlar, dambalar, suv o‘tkazadigan va suv oladigan inshootlar, gidroenergetika majmualaridan hamda boshqa inshootlardan foydalanuvchi korxonalar, muassasalar va tashkilotlar foydalanish qoidalari hamda suv omborlarining ta’sir zonalaridagi suvdan foydalanuvchilar, suv iste’molchilari, yer uchastkalarining mulkdorlari, yer egalari va yerdan foydalanuvchilarning manfaatlari hisobga olingan holda suv omborlarini to‘ldirish va ishlatish borasida belgilangan rejimga rioya qilishi shart”; 
 ikkinchi qismi “suvdan foydalanuvchilarning” degan so‘zlardan keyin “va suv iste’molchilarining” degan so‘zlar bilan to‘ldirilsin;
 53) 79-moddaning matni “qo‘mitasi” degan so‘zdan keyin “O‘zbekiston Respublikasi Vazirlar Mahkamasi huzuridagi Katta va alohida muhim suv xo‘jaligi obyektlarining texnik holatini hamda bexatar ishlashini nazorat qilish davlat inspeksiyasi” degan so‘zlar bilan to‘ldirilsin;
 54) 80-moddaning matni “organlari” degan so‘zdan keyin “hamda katta va alohida muhim suv xo‘jaligi obyektlarining texnik holatini hamda bexatar ishlashini nazorat qilish organlari” degan so‘zlar bilan to‘ldirilsin;
 55) 82, 83 va 84-moddalar quyidagi tahrirda bayon etilsin:
 Daryolar, soylar, kanallar va kollektorlardagi qishloq va suv xo‘jaligi organlari tomonidan foydalaniladigan gidrouzellar hamda boshqa gidrotexnika inshootlari davlat mulki bo‘lib, ulardan belgilangan tartibda foydalaniladi.
 Suv iste’molchilari uyushmalari, shuningdek boshqa suvdan foydalanuvchilarning gidromelioratsiya tarmog‘idagi gidrotexnika inshootlari, shu jumladan sug‘orish kanallari va kollektor-drenaj tarmoqlari suvdan foydalanuvchilar tomonidan mansubligi bo‘yicha ishlatiladi.
 Qishloq va suv xo‘jaligi organlari suv iste’molchilari uyushmalari hamda boshqa suvdan foydalanuvchilar bilan shartnomaviy asosda gidromelioratsiya tarmog‘iga va undagi inshootlarga texnik xizmat ko‘rsatishni o‘z zimmasiga olishi mumkin.
 O‘zbekiston Respublikasining va Orol dengizi havzasidagi boshqa davlatlarning hududida joylashgan transchegaraviy suv obyektlaridan (Amudaryo, Sirdaryo, Zarafshon daryolari, Orol dengizi va boshqa transchegaraviy suv obyektlaridan) foydalanishni tartibga solish O‘zbekiston Respublikasining xalqaro shartnomalariga muvofiq amalga oshiriladi.
 Transchegaraviy suv obyektlarida suvdan foydalanish va suv iste’moli, suv xo‘jaligi va suvni muhofaza qilish tadbirlarini o‘tkazish O‘zbekiston Respublikasining xalqaro shartnomalariga muvofiq amalga oshiriladi.
 O‘zbekiston Respublikasi transchegaraviy suv obyektlarining O‘zbekiston Respublikasining xalqaro shartnomalarida tartibga solinmagan qismida suvdan foydalanish yoki suv iste’moli O‘zbekiston Respublikasi qonun hujjatlariga muvofiq amalga oshiriladi”;
 56) XXIII bobning nomi quyidagi tahrirda bayon etilsin:
 57) 85, 86 va 87-moddalar quyidagi tahrirda bayon etilsin:
 Suvdan foydalanish va suv iste’moli to‘g‘risidagi nizolar O‘zbekiston Respublikasi Vazirlar Mahkamasi, mahalliy davlat hokimiyati organlari, fuqarolarning o‘zini o‘zi boshqarish organlari, shuningdek qishloq va suv xo‘jaligi, tabiatni muhofaza qilish, geologiya va mineral resurslar organlari, shunga vakolatli boshqa organlar va sudlar tomonidan qonun hujjatlarida belgilangan tartibda hal qilinadi.
 Fuqarolarning o‘zini o‘zi boshqarish organlari hududidagi suv obyektlaridan foydalanish masalalari yuzasidan fuqarolar o‘rtasidagi suvdan foydalanish va suv iste’moli to‘g‘risidagi nizolarni hal qilish mazkur organlarning vakolatiga kiradi, qishloq va suv xo‘jaligi, tabiatni muhofaza qilish organlari hamda shunga vakolatli boshqa davlat organlari hal qilishi lozim bo‘lgan nizolar bundan mustasno.
 Tegishli hududda suv obyektlaridan foydalanish masalalari yuzasidan korxonalar, muassasalar, tashkilotlar hamda fuqarolar o‘rtasidagi suvdan foydalanish va suv iste’moli to‘g‘risidagi nizolarni hal qilish mahalliy davlat hokimiyati organlarining vakolatiga kiradi, qishloq va suv xo‘jaligi, tabiatni muhofaza qilish organlari hamda shunga vakolatli boshqa organlar hal qilishi lozim bo‘lgan nizolar bundan mustasno”;
 58) 88 va 89-moddalar chiqarib tashlansin;
 59) 90, 91 va 92-moddalar quyidagi tahrirda bayon etilsin:
 Turli viloyatlar yoki bitta viloyat va Qoraqalpog‘iston Respublikasida joylashgan korxonalar, muassasalar, tashkilotlar o‘rtasidagi suvdan foydalanish va suv iste’moli to‘g‘risidagi nizolarni hal qilish O‘zbekiston Respublikasi Vazirlar Mahkamasining vakolatiga kiradi, qishloq va suv xo‘jaligi, tabiatni muhofaza qilish, geologiya va mineral resurslar organlari hamda shunga vakolatli boshqa davlat organlari hal qilishi lozim bo‘lgan nizolar bundan mustasno.
 O‘zbekiston Respublikasi va boshqa davlatlar o‘rtasida transchegaraviy suvlardan va transchegaraviy suv obyektlaridan foydalanish va suvni iste’mol qilish to‘g‘risidagi nizolar O‘zbekiston Respublikasining xalqaro shartnomalari bilan belgilanadigan tartibda hal qilinadi.
 Suvdan foydalanish va suv iste’moli to‘g‘risidagi nizolar taraflardan birining arizasiga binoan ko‘rib chiqiladi. Arizaga suvdan foydalanish va suvni iste’mol qilish huquqi buzilganligidan dalolat beruvchi hujjatlar ilova qilinadi”;
 60) 93, 94 va 95-moddalardagi “Suvdan foydalanishga” va “Suvdan foydalanish” degan so‘zlar tegishincha “Suvdan foydalanishga va suv iste’moliga” va “Suvdan foydalanish va suv iste’moli” degan so‘zlar bilan almashtirilsin;
 61) XXIV bobning nomi quyidagi tahrirda bayon etilsin:
 62) 98-moddaning:
 nomidagi “Suvni muhofaza qilishni, shuningdek uning holati va rejimini yaxshilashni” degan so‘zlar “Suvni va suv obyektlarini muhofaza qilishni, shuningdek suv rejimi va suvning holatini yaxshilashni” degan so‘zlar bilan almashtirilsin;
 matnidagi “suvlarning holatiga ta’sir etuvchi korxonalar, tashkilotlar va muassasalar mahalliy hokimiyat organlari” degan so‘zlar “suvlarning va suv obyektlarining holatiga ta’sir etuvchi korxonalar, tashkilotlar va muassasalar mahalliy davlat hokimiyati organlari” degan so‘zlar bilan almashtirilsin;
 63) 99-modda:
 nomi “Suvni” degan so‘zdan keyin “va suv obyektlarini” degan so‘zlar bilan to‘ldirilsin;
 birinchi qismining:
 uchinchi xatboshisi “suvni” degan so‘zdan keyin “va suv obyektlarini” degan so‘zlar bilan to‘ldirilsin;
 beshinchi xatboshisi quyidagi tahrirda bayon etilsin:
 “suvlarni o‘g‘itlar, zaharli kimyoviy moddalar va boshqa zararli moddalar bilan bulg‘atish”;
 64) 100-modda quyidagi tahrirda bayon etilsin:
 Suv obyektlarining tuproq eroziyasi mahsulotlari bilan bulg‘anishi, ifloslanishi, kamayishi va loyqa cho‘kishining oldini olish hamda ularni bartaraf etish, shuningdek qulay suv rejimini saqlash, foydalanish va ta’mirlash-tiklash ishlarini olib borish uchun normal shart-sharoit yaratish maqsadida qonun hujjatlariga muvofiq suv obyektlarining suvni muhofaza qilish zonalari va sohil bo‘yi mintaqalari belgilanadi.
 Aholining ichimlik, maishiy va davolash-sog‘lomlashtirish ehtiyojlari uchun foydalaniladigan suvlarni muhofaza qilish maqsadida qonun hujjatlariga muvofiq suv obyektlarining sanitariya muhofazasi zonalari belgilanadi.
 Suv obyektlarining vazifasi, joylashgan o‘rni va texnik ko‘rsatkichlaridan kelib chiqqan holda suv obyektlarining suvni muhofaza qilish zonalari, sohil bo‘yi mintaqalari va sanitariya muhofazasi zonalarida xo‘jalik faoliyatining maxsus rejimi belgilanadi.
 Suv obyektlarining suvni muhofaza qilish zonalari, sohil bo‘yi mintaqalari va sanitariya muhofazasi zonalarini muhofaza qilish hamda ulardan foydalanish tartibi va shartlari O‘zbekiston Respublikasi Vazirlar Mahkamasi tomonidan belgilanadi”;
 65) 103-modda quyidagi tahrirda bayon etilsin: 
 Korxonalar, muassasalar va tashkilotlar tabiatni muhofaza qilish, qishloq va suv xo‘jaligi, geologiya va mineral resurslar organlari, mahalliy davlat hokimiyati organlari, boshqa manfaatdor organlar bilan kelishilgan holda yoki shunga vakolatli davlat organlarining yozma ko‘rsatmalari bo‘yicha:
 suv toshqinlarining, suv bosishi va zax bosishining;
 sohillar, himoya dambalari va boshqa inshootlar buzilib ketishining;
 yerlarning botqoqlanishi va sho‘rlanishining;
 tuproq eroziyasining, jarlar, o‘pirilishlar yuzaga kelishining, sel oqimlarining va suvlar yetkazadigan boshqa zararli ta’sirning oldini olish hamda uni bartaraf etish bo‘yicha tadbirlarni amalga oshirishi shart”;
 66) 104-modda:
 ikkinchi qismidagi “hokimiyati organlari” degan so‘zlar “davlat hokimiyati organlari” degan so‘zlar bilan almashtirilsin;
 uchinchi qismidagi “hokimiyat organlari” degan so‘zlar “davlat hokimiyati organlari” degan so‘zlar bilan almashtirilsin;
 67) 105-moddaning matni quyidagi tahrirda bayon etilsin:
 “Suv yetkazadigan zararli ta’sirdan muhofaza qilish, zararli ta’sirning oldini olish va uni bartaraf etish tadbirlari suvdan foydalanuvchilar, suv iste’molchilarining mablag‘lari hamda mahalliy budjet hisobidan, respublika va mintaqaviy dasturlar bo‘yicha esa respublika budjeti hisobidan amalga oshiriladi”;
 68) 106-modda quyidagi tahrirda bayon etilsin:
 Suvdan oqilona foydalanish, suvni oqilona iste’mol qilish va suvlarni muhofaza qilishni ta’minlashning iqtisodiy chora-tadbirlari:
 suv resurslaridan foydalanganlik, suvni yetkazib berish bo‘yicha xizmatlar va ko‘rsatilgan boshqa suv xo‘jaligi xizmatlari, suv obyektlarini ifloslantirganlik va ularga zararli ta’sir etishning o‘zga turlari uchun haq olishni;
 suvni tejaydigan texnologiyalarni joriy etishda, suvni muhofaza qilish va tejashda samarali bo‘lgan faoliyatni amalga oshirishda yuridik va jismoniy shaxslarga beriladigan soliqqa, kreditga oid va boshqa imtiyozlarni;
 huquqiy, iqtisodiy, ijtimoiy, tashkiliy, ekologik rag‘batlantirishning va boshqacha rag‘batlantirishning samarali chora-tadbirlari tizimini qo‘llashni nazarda tutadi.
 Nodavlat notijorat tashkilotlari o‘z ustavlariga muvofiq qonun hujjatlarida belgilangan tartibda suvdan oqilona foydalanish, suvni oqilona iste’mol qilish va suvlarni muhofaza qilishga qaratilgan samarali chora-tadbirlarning tatbiq etilishini rag‘batlantirishi va taqdirlashi mumkin”;
 69) 107-moddaning matnidagi “xalq xo‘jaligining” degan so‘zlar “iqtisodiyot tarmoqlarining” degan so‘zlar bilan almashtirilsin; 
 70) 110-modda quyidagi mazmundagi ikkinchi qism bilan to‘ldirilsin:
 “Suv xo‘jaligi balanslari ushbu Qonunning 8-moddasi ikkinchi qismida nazarda tutilgan suvlardan foydalanishni tartibga solish sohasidagi maxsus vakolatli davlat boshqaruvi organlari tomonidan ularning vakolatlari doirasida tuziladi hamda O‘zbekiston Respublikasi Qishloq va suv xo‘jaligi vazirligi tomonidan umumlashtiriladi”;
 71) 111-moddaning matnidagi “xalq xo‘jaligining” degan so‘zlar “iqtisodiyot tarmoqlarining” degan so‘zlar bilan almashtirilsin; 
 72) XXVII bobning o‘zbekcha matnidagi nomi quyidagi tahrirda bayon etilsin:
 73) 115-moddaning matni quyidagi tahrirda bayon etilsin:
 “Suv to‘g‘risidagi qonun hujjatlarini buzganlikda aybdor shaxslar belgilangan tartibda javobgar bo‘ladi”;
 74) XXVIII bobning o‘zbekcha matnidagi nomi quyidagi tahrirda bayon etilsin:
 75) o‘zbekcha matndagi 2-moddaning nomi va ikkinchi qismi, 6-moddaning to‘qqizinchi xatboshisi, 7-moddaning oltinchi xatboshisi, 9-moddaning birinchi qismi, 20-moddaning matni, 26-moddaning birinchi qismi, 38, 46, 63, 66, 67 va 71-moddalarning matnlari, 73-moddaning birinchi qismi, 75 va 96-moddalarning matnlari, 101-moddaning to‘rtinchi qismi, 102-moddaning ikkinchi qismi, 104-moddaning birinchi qismi, 115-moddaning nomidagi va 117-moddadagi tegishli son va kelishikdagi “qonun” degan so‘z tegishli son va kelishikdagi “qonun hujjati” degan so‘zlar bilan almashtirilsin.
 2-modda. O‘zbekiston Respublikasining 1993-yil 3-sentabrda qabul qilingan “Veterinariya to‘g‘risida”gi 935-XII-sonli Qonuni (O‘zbekiston Respublikasi Oliy Kengashining Axborotnomasi, 1993-yil, № 9, 335-modda; O‘zbekiston Respublikasi Oliy Majlisining Axborotnomasi, 1995-yil, № 6, 118-modda; 1997-yil, № 4-5, 126-modda) 8-moddasining ikkinchi xatboshisidagi “jamoa xo‘jaliklari, davlat xo‘jaliklari” degan so‘zlar “fermer va dehqon xo‘jaliklari” degan so‘zlar bilan almashtirilsin.
 3-modda. O‘zbekiston Respublikasining 1994-yil 22-sentabrda qabul qilingan 2015-XII-sonli Qonuni bilan tasdiqlangan O‘zbekiston Respublikasining Ma’muriy javobgarlik to‘g‘risidagi kodeksining (O‘zbekiston Respublikasi Oliy Kengashining Axborotnomasi, 1995-yil, № 3, 6-modda; O‘zbekiston Respublikasi Oliy Majlisining Axborotnomasi, 1995-yil, № 9, 193-modda, № 12, 269-modda; 1996-yil, № 5-6, 69-modda, № 9, 144-modda; 1997-yil, № 2, 56-modda, № 4-5, 126-modda, № 9, 241-modda; 1998-yil, № 3, 38-modda, № 5-6, 102-modda, № 9, 181-modda; 1999-yil, № 1, 20-modda, № 5, 124-modda, № 9, 229-modda; 2000-yil, № 5-6, 153-modda, № 7-8, 217-modda; 2001-yil, № 1-2, 23-modda, № 9-10, 165, 182-moddalar; 2002-yil, № 1, 20-modda, № 9, 165-modda; 2003-yil, № 1, 8-modda, № 5, 67-modda, № 9-10, 149-modda; 2004-yil, № 1-2, 18-modda, № 5, 90-modda, № 9, 171-modda; 2005-yil, № 1, 18-modda; O‘zbekiston Respublikasi Oliy Majlisi palatalarining Axborotnomasi, 2005-yil, № 9, 312-modda, № 12, 413, 417, 418-moddalar; 2006-yil, № 6, 261-modda, № 9, 498-modda, № 10, 536-modda, № 12, 656, 659-moddalar; 2007-yil, № 4, 158, 159, 164, 165-moddalar, № 9, 416, 421-moddalar, № 12, 596, 604, 607-moddalar; 2008-yil, № 4, 181, 189,192-moddalar, № 9, 486, 488-moddalar, № 12, 640, 641-moddalar; 2009-yil, № 1, 1-modda, № 9, 334, 335, 337-moddalar, № 10, 380-modda) 74-moddasi quyidagi tahrirda bayon etilsin:
 
 Tabiiy suv oqimlari (jilg‘alar, soylar, daryolar va boshqalar), suv havzalari (ko‘llar, dengizlar, yer osti suvli qatlamlari) va boshqa tabiiy suv obyektlaridan olinadigan suvdan foydalanish va suv iste’moli qoidalarini, suv olish limitlarini buzish, shuningdek loyihada nazarda tutilgan baliqlarni muhofaza qilish inshootlari va qurilmalari bo‘lmagan holda ulardan suv olishni amalga oshirish — 
 fuqarolarga eng kam ish haqining bir baravaridan ikki baravarigacha, mansabdor shaxslarga esa — ikki baravaridan olti baravarigacha miqdorda jarima solishga sabab bo‘ladi. 
 
 Sun’iy suv oqimlari (ochiq va yopiq kanallar, kollektor-drenaj tarmoqlari), suv havzalari (suv omborlari, sel suvlari to‘planadigan joylar, hovuzlar va boshqalar) hamda boshqa sun’iy suv obyektlaridan olinadigan suvdan foydalanish va suv iste’moli qoidalarini buzish, ya’ni suvdan xo‘jasizlarcha foydalanish, suvlarning va suv obyektlarining holatiga ta’sir etuvchi gidrotexnika ishlarini va boshqa ishlarni o‘zboshimchalik bilan bajarish, suv obyektlaridan belgilangan suv olish limitlari, suvdan foydalanish va suv iste’moli rejalarini buzish — 
 fuqarolarga eng kam ish haqining uchdan ikki qismidan bir baravarigacha, mansabdor shaxslarga esa — bir baravaridan to‘rt baravarigacha miqdorda jarima solishga sabab bo‘ladi. 
 
 Ushbu moddaning birinchi va ikkinchi qismlarida nazarda tutilgan huquqbuzarliklar ma’muriy jazo chorasi qo‘llanilganidan keyin bir yil davomida takror sodir etilgan bo‘lsa, — 
 fuqarolarga eng kam ish haqining ikki baravaridan olti baravarigacha, mansabdor shaxslarga esa — olti baravaridan o‘n to‘rt baravarigacha miqdorda jarima solishga sabab bo‘ladi”.
 4-modda. O‘zbekiston Respublikasining 1995-yil 31-avgustda qabul qiling